ג'וקר: טירוף בשניים

**ג'וקר: טירוף בשניים** (באנגלית: **Joker: Folie à Deux**) הוא סרט מתח פסיכולוגי מוזיקלי אמריקאי, שבוים על ידי טוד פיליפס על פי תסריט שנכתב על ידי פיליפס וסקוט סילבר והופק על ידי אולפני האחים וורנר ואולפני די.סי בשיתוף פעולה עם "Joint Effort". הסרט מבוסס באופן רופף על דמותו של הג'וקר מבית DC קומיקס, והוא משמש כסרט המשך לסרט "ג'וקר". בסרט שב חואקין פיניקס לגלם את דמותו של ארתור פלק / ג'וקר, ולצדו מככבת ליידי גאגא בתפקיד הארלין קווינזל. בתפקידי משנה מופיעים זאזי ביטס, ששבה לגלם את דמותה של סופי דומונד מהסרט הקודם, ברנדן גליסון, הארי לוטי וקתרין קינר.

במקור, נועד הסרט "ג'וקר" להיות סרט עצמאי, שאמנם ישיק סדרת סרטים תחת המותג "DC Black" אך לא יזכה לסרטי המשך. פיליפס עצמו הביע עניין בהפקת סרט המשך אך במקביל אישר כי הסרט הראשון לא נועד לקבל אחד כזה מלכתחילה. פיתוחו של הסרט החל ביוני 2022, וצילומיו התקיימו בניו יורק, לוס אנג'לס, ובבלוויל, ניו ג'רזי, מדצמבר 2022 עד אפריל 2023.

בכורת הסרט התקיימה בפסטיבל הסרטים של ונציה ה-81 ב-4 בספטמבר 2024, והוא עלה לאקרנים בישראל ב-3 באוקטובר 2024, ובארצות הברית ב-4 באוקטובר 2024. הסרט קיבל ביקורות מעורבות הן מהמבקרים והן מהקהל, שמחד שיבחו את עיצוב ההפקה, התלבושות, הסצנות המוזיקליות ואת ביצועיהם של פיניקס וגאגא, אך מאידך ביקרו את עלילת הסרט, אפיון הדמויות החלש והתמות בהן עוסקת העלילה.

## עלילה
הסרט נפתח בסצנה מונפשת, בה זהותו של הג'וקר נגנבת על ידי הצל שלו, שתופס את מקומו ומבצע נאמבר עבור תוכנית טלוויזיה, לפני שנוטש אותו על הבמה לבוש למחצה ומוכה קשות על ידי שלושה שוטרים.

בשנת 1983, שנתיים לאחר אירועי הסרט הקודם, ארתור פלק נמצא במעצר בבית החולים "ארקהם סטייט" וממתין לגזר דינו על הפשעים שביצע. עורכת דינו, מריאן סטיוארט, מתכננת לטעון כהגנה שארתור סובל מהפרעת זהות דיסוציאטיבית וכי פרסונת ה"ג'וקר" שלו היא האחראית על הפשעים. במהלך פגישה של טיפול במוזיקה, פוגש ארתור מטופלת אחרת, הארלין "לי" קווינזל, שמספרת לו שהיא גדלה באותה שכונה בה הוא גדל, שהיה לה אב מתעלל שמת בתאונת דרכים וכי היא אושפזה לאחר שהציתה את בניין הדירות של הוריה. לי גם מביעה את הערצתה לפשעיו ואישיותו של הג'וקר.

במהלך הקרנת סרט למטופלים, לי מציתה אש כהסחת דעת, אך היא וארתור נתפסים בעודם מנסים לברוח, וארתור מושם בבידוד. לי מבקרת אותו בלילה על מנת לומר שהיא משוחררת במטרה להימנע מהשפעתו, אך מבטיחה להשתתף במשפטו, והשניים שוכבים. במהלך ריאיון עם המארח פאדי מאיירס, שר ארתור ללי דרך מסך הטלוויזיה, מעשה אשר מעמיק את אהבתה אליו.

ביום המשפט, מזמן עוזר התובע המחוזי הארווי דנט עדים שדוחים את טענותיו של ארתור לאי-שפיות. במהלך הפסקה, מגלה מריאן לארתור שלי היא למעשה סטודנטית לפסיכיאטריה שגדלה באפר ווסט סייד, וכי אביה, העובד כרופא, עודנו בחיים. יתר על כן, מגלה לו מריאן שלי אושפזה מרצונה ב"ארקהם" ומעולם לא שרפה בניין דירות. כאשר ארתור מתעמת עם לי, היא מתוודה ששיקרה במאמץ להתקרב אליו, אך גם שהיא הרה ממנו ועברה לגור בבניין הדירות הישן שלו במטרה ליצור להם בית.

ביום המשפט למחרת, מפטר ארתור את מריאן ומייצג את עצמו. לאחר שהביא את עמיתו לעבודה לשעבר של ארתור, גארי פודלס, ושכנתו, סופי דומונד לדוכן, שוטח ומוכיח דנט את טענותיו נגד ארתור. ארתור, המושפע בעליל מעדותו של גארי, אינו מגן על עצמו, על אף שבמהלך נאומו הוא מזכיר את השומרים של "ארקהם" באופן שלילי. בשובו ל"ארקהם", הוא נלקח לחדר המקלחות על ידי השומר הראשי ג'קי סאליבן ושני שומרים, שם הוא מוכה באכזריות לפני שמוחזר לתאו עירום חלקית. ריקי, אסיר וחברו של ארתור, מתעמת מילולית עם השומרים, וכתוצאה מכך ג'קי חונק אותו למוות. כשהוא שומע על כך, מעלה ארתור זיכרונות מתוצאות ההרג הראשון שלו בתור "ג'וקר".

במהלך טיעון הסיום שלו בבית המשפט למחרת, מוותר ארתור ההרוס על פרסונת "הג'וקר" שלו ולוקח אחריות מלאה על מעשיו. לי יוצאת החוצה בסערה, וחבר המושבעים מוצא את ארתור אשם ברצח מדרגה ראשונה. בזמן שפקיד בית המשפט מקריא את פסק הדין, מכונית תופת מתפוצצת מחוץ לבית המשפט, פוגעת ברבים מהנוכחים במקום ומצלקת חצי מפניו של דנט. בחסות הכאוס, ארתור נמלט.

ארתור משוטט בגות'אם סיטי ונתקל בלי מחוץ לדירתו הישנה, אך היא דוחה אותו על כך שוויתר על פרסונת "הג'וקר" שלו ועוזבת. המשטרה תופסת את ארתור ומחזירה אותו ל"ארקהם". 

בבית החולים ארקהם, מטופל צעיר ניגש לארתור ומספר לו בדיחה, לפני שהוא דוקר אותו שוב ושוב בבטנו. בעוד ארתור גוסס לאיטו, חורט המטופל חיוך גלאזגו על פניו תוך כדי צחוק.

## צוות השחקנים והדמויות

* חואקין פיניקס – **[[הג'וקר|ארתור פלק / הג'וקר]]**, קומיקאי סטנד-אפ כושל הסובל ממחלה נפשית, שהפך לפושע דמוי-ליצן בעל תפיסת עולם ניהיליסטית לאחר שזכה להתעלמות ולהתעללות קבועים מצד החברה. לדברי הבמאי טוד פיליפס, בעוד שסרט ההמשך ירחיק לכת אל נפשו של פלק, הוא לא יהפוך ל"נסיך-הליצן של הפשע", שכן פרסונת ה"ג'וקר" שלו היא סימבוליזציה לא-רצונית לאנשים שנותנים לו את האהבה שתמיד רצה.
* ליידי גאגא – **[[הארלי קווין|הארלין "לי" קווינזל / הארלי קווין]]**, מטופלת בבית החולים "ארקהם סטייט" הפוגשת את ארתור במהלך תרפיה באמצעות מוזיקה; אשר סקרנותה לגביו הופכת בסופו של דבר לאובססיה, והיא פותחת עמו במערכת יחסים רומנטית. כשהוא תיאר את דמותה של קווינזל, פיליפס ציין כיצד גרסה זו של הדמות היא מניפולטיבית, חסרת-מוסריות ו"מקורקעת יותר", וכי הסרט מתעלם בכוונה מהרבה מהמאפיינים הקלאסיים שזוהו עם הדמות בעיבודיה השונים על מנת לשמור על עקביות בעולם וברקע שנוצרו לראשונה בסרט הקודם.
* קתרין קינר – **מריאן סטיוארט**, עורכת דינו של ארתור.
* ברנדן גליסון – **ג'קי סאליבן**, סוהר העובד בבית החולים "ארקהם סטייט".
* זאזי ביטס – **סופי דומונד**, אם חד-הורית ושכנתו לשעבר של ארתור, שעמה ארתור הזה מערכת יחסים רומנטית.
* הארי לוטי – **[[דו-פרצוף|הארווי דנט]]**, התובע המחוזי הצעיר והחדש של גות'אם, הנחוש להביא את ארתור לדין על פשעיו.
* סטיב קוגן – **פאדי מאיירס**, מנחה פופולרי שמראיין את ארתור במהלך שהותו ב"ארקהם סטייט".

בנוסף, נמסר כי לי גיל ושרון וושינגטון ישובו לגלם את דמויותיהם של גארי פודלס והעובדת הסוציאלית של ארתור מהסרט הקודם, בהתאמה; ועל ליהוקם של ג'ייקוב לופלנד וקן ליונג לתפקידים שטרם פורסמו, אם כי הוכרז שדמותו של לופלנד תהיה קשורה ל"ארקהם סטייט".

## הפקה
### פיתוח
במהלך קידום הסרט "ג'וקר", שעלה לאקרנים בשנת 2019, נמסר שלא יהיו לו סרטי המשך, אם כי במקביל נמסר על תוכניותיהם של אולפני האחים וורנר להפיק סדרת סרטים המבוססת על המותג "DC Black" , שכלל חומר וקשתות עלילה בוגרים, אפלים וניסיוניים יותר. עם זאת, עוד לפני סיום הסרט, אמר חואקין פיניקס לבמאי טוד פיליפס שהוא לא מרגיש מוכן להשאיר את דמותו של ארתור פלק מאחור; באוגוסט 2024, חשף פיניקס כי הרעיון לסרט ההמשך נוצר בהשראת חלום שחלם בעת צילומי הסרט הראשון; בחלומו הופיעה דמותו של הג'וקר על הבמה, סיפרה בדיחות ושרה. באוגוסט 2019, הצהיר פיליפס שהוא יהיה מעוניין להפיק סרט המשך, בהתאם להצלחת הסרט בקופות ואם פיניקס יהיה מעוניין לשוב לגלם את הדמות. לאחר מכן, הבהיר פיליפס כי "הסרט לא מכין רקע לסרט המשך. תמיד הפקנו אותו כסרט אחד, וזהו."

באוקטובר 2019, פיניקס דן עם העיתונאי ומבקר הקולנוע של "הרולינג סטון", פיטר טראוורס, על האפשרות לשוב לגלם את דמותו של ארתור, והצהיר , והוסיף בריאיון אחר כי  על גילום דמותו של הג'וקר בסרט ההמשך שולמו לפיניקס 20 מיליון דולר. פיניקס ופיליפס שקלו בתחילה להפיק מחזה-המשך פוטנציאלי שיוצג בתיאטראות ברודוויי במקום להפיק סרט המשך קונבנציונלי המתאר את התפתחותו של ארתור לאויבו של באטמן על ידי הפיכתו ל"נסיך-הליצן של הפשע" או להפכו לפושע-על העומד בראשות סינדיקט פלילי, על אף עיבוד הסרט הראשון לרצח הוריו של ברוס ויין. במקום זאת, העדיף פיליפס להתמקד באופן שבו התמוטטותו הנפשית של ארתור כבשה את גות'אם, והיה מעוניין לבחון כיצד עצם רעיון הבידור הפך ממה שהעמיד במרכזו את תעשיית הסרטים והטלוויזיה לכל שערורייה הניצבת במוקד החדשות היומיות. פיליפס מצא את תהליך השחתת הבידור עד לנקודה שבה דיונים משפטיים דוגמת המשפט של ג'וני דפ נגד אמבר הרד או כתבי האישום של דונלד טראמפ הפכו לקרקסיים תקשורתיים ובידוריים "עצוב ומדאיג".

ב-20 בנובמבר 2019, נמסר על ידי "הוליווד ריפורטר" על פיתוחו של סרט המשך, אותו יכתבו פיליפס וסקוט סילבר ובו עתיד לשוב פיניקס לגלם את דמותו של ארתור. מנגד, על ידי "דדליין הוליווד" נמסר כי מדובר בדיווח כוזב וכי המשא ומתן על פיתוחו של סרט המשך טרם החל. פיליפס הגיב לדיווחים באומרו שהוא שוחח על פיתוחו של סרט המשך עם "האחים וורנר", אך כי מדובר בגדר אפשרות, אך טרם אושר פיתוחו. בנוסף, אישר פיליפס כי המשכיותו של הסרט "באטמן", שעלה לאקרנים בשנת 2022, לא תהיה קשורה לזו של "ג'וקר". במהלך ריאיון עם "וראייטי" בפסטיבל הסרטים הבינלאומי בפאלם ספרינגס, הביע פיליפס עניין בהפקת סרט ספין אוף שתתמקד בדמותו של באטמן. פיליפס ופיניקס החלו לשקול ברצינות את הרעיון ליצור מחזה-המשך לסרט שיוצג בתיאטרון קרלייל; עם זאת, לבסוף החליטו פיליפס ופיניקס שלא לעשות זאת בשל זמן ההכנה הארוך שהיה נדרש מהם אילו עשו כן ובשל השלכותיה של מגפת הקורונה בארצות הברית, ובמקום זאת החלו פיליפס וסילבר לפתח סרט המשך שבמרכזו הקונספט המוזיקלי של פיניקס. פיליפס מצא שהרעיון "מסוכן" דיו על מנת להעניק לסרט את "החוצפה והמורכבות" לשלב בין מוזיקה, ריקוד, דרמה משפטית, קומדיה, טרגדיה וסיפור אהבה קלאסי. בהיותו מודע לכך שצופי קולנוע צעירים עשויים שלא לצפות בסרט בשל העדפתם לסרטי קומיקס רגילים, פיליפס ביקש להסתמך על "תיאבונם" של צופים אלו למשהו חדש ושונה במטרה לעזור לסרט לבדל את עצמו מרימייקים ואתחולים. פיניקס הציע את הרעיון לשלב את דמותו של ארתור עם "ג'וקר נשית" שתוכל לשמש כשותפתו לריקוד ב"מעין טנגו פסיכוטי"; הצעה זו הובילה את פיליפס וסילבר לרעיון לכלול בסרט את דמותה של הארלי קווין, פסיכיאטרית לשעבר בבית החולים "ארקהם" שהפכה לאהובתו ויד-ימינו של הג'וקר, שהוצגה לראשונה ב"באטמן: איש העטלף", במטרה לשרת מטרה זו.

ביוני 2022 הודיע פיליפס רשמית על פיתוחו של סרט ההמשך, פרי עטו ושל סילבר. בנוסף נחשף כי שמו של הסרט יהיה "**Joker: Folie à Deux**" (בתרגום לעברית: "**ג'וקר: טירוף בשניים**"; על שם תסמונת פסיכואנליטית המתארת פסיכוזה משותפת). בפברואר 2023, אישר מנכ"ל אולפני די.סי, ג'יימס גאן, כי הסרט יהיה פרויקט של המותג "DC Elseworlds", המתרחש מחוץ ליקום DC הראשי (DCU). בנוסף, הצהיר פיליפס כי מטרתו במהלך הפקת הסרט הייתה לגרום לצופים להרגיש כאילו הם צופים בסרט שהופק על ידי "משוגעים", והביע את סלידתו מהתייחסויות לסרט כאל "מחזמר", מכיוון שלסרט אין נאמברים מוזיקליים מסורתיים, וכי רוב המוזיקה מכילה דיאלוגים ושירים כמו "Get Happy", "For Once in My Life" ו-"That's Life" מושמעים כאשר ארתור כושל בביטוי המילים שהוא רוצה לומר ומעבירים את הרגשות שחשים ארתור פלק והארלי קווין ואת מה שהם מחפשים במערכות יחסיהם השונות – כשהראשון נמשך ליותר לבלדות רומנטיות בעוד האחרונה מעדיפה מוזיקה על יחסי-כוחות.

ב-25 ביולי 2024, בריאיון עבור כתבת שער ל"אמפייר", העירה ליידי גאגא על השירה שהיא נדרשה לבצע:  פיליפס הצהיר בנוסף על גרסתם הייחודית לדמות כי  על אף שגאגא ופיניקס הציגו בעבר את כישוריהם המוזיקליים בפרויקטים קודמים, פיליפס דרש מהם לשיר בצורה לא-מקצועית, והעדיף "סאונד גולמי יותר וחסר-יציבות" שנע בין אופוריה לייאוש, מה שדרש מהם מדי פעם לשיר בצורה קקפונית. פיליפס שאל את עצמו מה היה צריך לקרות כדי ששני אנשים יפרצו בשירה באמצע שיחה ומאין יכולה המוזיקה להגיע כשאף אחד מלבד הגיבורים לא יכול לשמוע אותה. והגיע למסקנה שהג'וקר והארלי אינם, או צריכים להישמע כמו, זמרים מקצועיים עם קול מושלם, ובמקום זאת עליהם להישמע "מורטי-עצבים אך כנים".

ב-20 באוגוסט 2024, נחשף ב"וראייטי" כי הסרט ייפתח בסצנה מונפשת בהשראת מערכוני "לוני טונס" שתונפש על ידי האנימטור ויוצר "שלישיית בלוויל", סילבן שומה, אשר לאחריה תוצג סצנת מהומות בכלא, מריבות משפטיות באולם בית המשפט ומופע כישרונות שיציג את פיניקס וגאגא בתור סוני ושר "הרצחניים".
### ליהוק
בשלהי יוני 2022, לצד ההכרזה הרשמית על פיתוח הסרט, נמסר על משא ומתן מצד ליידי גאגא על גילום דמותה של הארלי קווין, ונחשף כי הסרט יהיה מוזיקלי בחלקו. באוגוסט 2022, אישרה גאגא רשמית את ליהוקה לסרט. עוד נמסר כי עבור השתתפותה, קיבלה גאגא 12 מיליון דולר. בנוסף, לצד אישור ליהוקה של גאגא, דווח כי זאזי ביטס נמצאת במשא ומתן על חזרה לגילום דמותה של סופי דומונד מהסרט הראשון. באוקטובר 2022, אושר שובה של ביטס, לצד ליהוקם של ברנדן גליסון, קתרין קינר וג'ייקוב לופלנד לצוות השחקנים. גליסון הצטרף לפרויקט מתוך הערצתו הן מההופעה ה"בלתי-ניתנת למחיקה" של פיניקס בסרט הראשון והן לגאגא, אך הודה שהוא "די מאוים" ממה שהיה עליו לעשות עבור גילום דמותו בסרט. בשלהי אוקטובר 2022, נמסר על ליהוקו של הארי לוטי לצוות השחקנים, במה שדווח על ידי "Deadline Hollywood" כ"תפקיד משמעותי", שבהמשך התגלה כגילום דמותו של התובע המחוזי הצעיר הארווי דנט.
### צילומים
[250px|ממוזער|שמאל|בית החולים הנטוש "אסקס קאונטי אייסוליישן" ב[בלוויל, ניו ג'רזי, ארצות הברית (בתמונה ממרץ 2023, עם מכוניות וינטג' ואביזרים המשמשים על הסט) שימש כלוקיישן צילומים עבור סצנות בית החולים "ארקהם סטייט".]]
צילומי הסרט החלו ב-10 בדצמבר 2022, ועליהם הופקד הצלם לורנס שר. שר ציין כי הסרט  (1982) של פרנסיס פורד קופולה שימש כמקור השראה ויזואלית עבור צילומי הסרט. צילומי חוץ התרחשו בניו יורק ובלוס אנג'לס עד מרץ 2023. בנוסף, צילמה גאגא סצנות עם קהל של ניצבים שדורשים את מעצרו של ג'וקר מחוץ לבית המשפט של מחוז ניו יורק, מה שגרם למספר מהתושבים המקומיים שנכחו בקרבת מקום לטעות בכך שמדובר בהעמדתו של טראמפ לדין בעקבות כתב האישום הראשון שלו. סצנות בית החולים "ארקהם סטייט" צולמו בבית החולים הנטוש "אסקס קאונטי אייסוליישן" בניו ג'רזי. באפריל 2023, הצילומים התקיימו ב"", גרם מדרגות ברחוב 167 המערבי בברונקס שהופיעו באופן בולט בסרט הראשון. צילומי הסרט תמו רשמית ב-5 באפריל 2023. הסרט כולו צולם במצלמות דיגיטליות תוצרת IMAX.

שלא כמו מחזות זמר רבים בהם השחקנים שרים בליפסינק שהוקלט מראש, פיניקס וגאגא ביצעו את הנאמברים המוזיקליים בלייב על סט הצילומים, בליווי נגן פסנתר שהופיע מחוץ למצלמה תוך עמידה בכל קצב שנקבע על ידם. בינתיים, פיליפס ניסה באופן קיצוני לסנכרן את הטייקים השונים שצולמו לכל שיר לכדי טייקים שלמים וקוהרנטיים בחדר העריכה, חוויה אותה הוא תיאר כ"סיוט".
### פוסט פרודקשן
בדצמבר 2023, חשף גאן שהוא סקר חומרים מתוך הסרט שצולמו עבר ומסר את הערותיו לגביהם. עלויות הסרט היו יקרות בהרבה מקודמו, שתקציבו עמד על 60 מיליון דולר. פרסומים מסוימים ציינו את העלויות כ-200 מיליון דולר, אם כי פיליפס הכחיש נתון זה. חלק משמעותי מתקציב הסרט יוחס למשכורות של פיניקס וגאגא, שהרכיבו 50 מיליון דולר מהתקציב. על האפקטים החזותיים עבור הסרט הופקדה חברת האפקטים "Industrial Light & Magic".

## מוזיקה

על הלחנת הפסקול עבור הסרט הופקדה המלחינה הילדור גודנאדוטיר, שהייתה אמונה גם על הלחנת פסקול הסרט הקודם. הסרט עתיד לכלול לפחות 15 נאמברים מוזיקליים, כולם קאברים של שירים קיימים, ואף דווח כי קיימת האפשרות שבסרט יופיעו גם שיר מקורי אחד או שניים; בקאברים של שירים אלו ישולבו אלמנטים מהפסקול של הילדור.

## הפצה
בכורת הסרט התקיימה לראשונה במהלך פסטיבל הסרטים של ונציה ה-81 ב-4 בספטמבר 2024. בהמשך, עתיד הסרט לעלות לאקרנים בבתי הקולנוע בארצות הברית ב-4 באוקטובר 2024, בהפצת אולפני האחים וורנר. במהלך פאנל שערכו בכנס "CineEurope" בשנת 2024, הודיעו "האחים וורנר" כי הסרט יופץ ברחבי העולם ב-2 באוקטובר 2024, יומיים לפני בכורתו בארצות הברית. בנוסף, הסרט יופץ בפורמט IMAX לאחר ש"מגלופוליס" (2024) תוותר עליהם שבוע לאחר בכורתה.
### שיווק
הקדימון הראשון עבור הסרט הופץ ב-10 באפריל 2024, לאחר שהוצג לראשונה על ידי "האחים וורנר" ופיליפס במהלך פאנל ייעודי שהתקיים בכנס ה"סינמקון" 2024. הקדימון כלל את הקאבר של סמי דייוויס ג'וניור וטום ג'ונס לשיר "What the World Needs Now Is Love" (1965). כריסטי קראס מ"לוס אנג'לס טיימס" ציינה כי לתחושתה הצגת הסרט כמחזמר רפררה למגמה שבה נראה היה שאולפני הקולנוע לא ששים לקדם את סרטיהם כמחזות זמר, והביאה את "וונקה" (2023) ו"ילדות רעות: המחזמר" (2024) כדוגמאות לטענתה. רבקה רובין מ"וראייטי" ציינה כי הסצנות מתוך הקדימון מוצגות באור "אפל ומחוספס" והדגישה את תיאור דמותה של קווין בתור "המוזה המטורפת" של פלק. ג'רמי פוסטר וסטפני קאלוי מ-"TheWrap" תיארו את הקדימון ככזה המתמקד ב"אהבתם הפרועה וההרסנית" של קווין ופלק. הקדימון זכה ל-167 מיליון צפיות תוך 24 שעות, והפך לקדימון הנצפה ביותר של האחים וורנר מאז הפצת הקדימון הראשון לסרט "ברבי" (2023).

### בקופות
הסרט הוא כישלון קופתי, כאשר לאחר שבועיים הוא גרף 51.5 מיליון דולר בארצות הברית ו-165 מיליון דולר ברחבי העולם, לעומת הסרט הראשון שהרוויח 96.2 מיליון דולר בארצות הברית ו-248.4 מיליון דולר ברחבי העולם תוך שלושה ימים. ההכנסות הצפויות במהלך ההקרנה הכוללת הן 65 מיליון דולר בארצות הברית ו-210 עד 215 מיליון דולר ברחבי העולם, הרבה מתחת לציפיות. עלות הפקת הסרט הייתה 200 מיליון דולר, עם הוצאות נוספות של כ-100 מיליון דולר לשיווק והפצה, והוא זקוק ל-450 מיליון דולר כדי לכסות את העלויות. הסרט הראשון גרף כ-335 מיליון דולר בארצות הברית ו-1.078 מיליארד דולר גלובלית והפך לסרט למבוגרים המצליח ביותר בהיסטוריה בזמנו. הכישלון הקופתי נובע, לדעת מבקרים, מהבחירות היצירתיות של הבמאי טוד פיליפס, ששילב בסרט שירים וריקודים, בניגוד לאווירה האפלה של הסרט הראשון.

## ביקורות

### תגובת הקהל
באתר הביקורות "Rotten Tomatoes", זכה הסרט לציון 32% על בסיס 351 ביקורות, עם דירוג ממוצע של 6.6/10. אתר הביקורות המשוקללות "Metacritic" העניק לסרט את הציון 54/100, על בסיס 23 ביקורות, דבר המצביע על ביקורות "מעורבות או ממוצעות".

בדומה לסרט הראשון, קיבל הסרט ביקורות מעורבות, שמחד שיבחו את עיצוב ההפקה, התלבושות, הסצנות המוזיקליות ואת ביצועיהם של פיניקס וגאגא, אך מאידך ביקרו את התסריט, אורכו של הסרט, קצב העלילה ואפיון הדמויות, שנחשב בעיני מספר מבקרים כ"לא מפותח דיו וחלש". בנוסף, הסרט זכה לציון D על ידי CinemaScore וחצי כוכב על ידי PostTrak. הצופים נתנו לסרט ציון נמוך במיוחד: 40% ביקורות חיוביות בלבד.

בביקורתו עבור "Deadline Hollywood" העיר פיט האמונד כי לתחושתו הסרט היה "מבריק", ובמקביל גם העיר כי "ערכי ההפקה על הסט מצוינים, במיוחד הצילום של לורנס שר, עיצוב ההפקה של מארק פרידברג והתלבושות של אריאנה פיליפס." ויליאם ביביאני מ-"TheWrap" נתן לסרט ביקורת חיובית וכתב שהסרט "הוא הסרט הכי מעניין על ארתור פלק. הוא באמת קצת נועז, באמת קצת מאתגר, ובאמת קצת אמיתי". בנוסף, תיאר ג'פרי מקנב מ"אינדיפנדנט" את הסרט כ"גאוני" ו"מטריד מאוד".

מנגד, ביקר דייוויד ארליך מ-"IndieWire" בחריפות את הסרט וכינה אותו "רע" ו"ריקני". דייוויד רוני מ"הוליווד ריפורטר" טען שהסרט "מתסכל", והתייחס לכך במיוחד שהעלילה "די דלה". גם אוון גליברמן מ"וראייטי" מתח ביקורת על העלילה, והתלונן בנוסף על השימוש המינימלי בדמותה של ליידי גאגא. רפא סאלס רוס מ"הפלייליסט" ורובי קולין מ"הדיילי טלגרף" חלקו שניהם טענות דומות לשל גליברמן על השימוש בדמותה של גאגא; עם זאת, ציין רוס את הנאתו מביצועיו של פיניקס שלדבריו הכילו "תפנית הרבה יותר מכילה, שינוי מבורך לאלו שנרתעו מקרקורי הצחוק החזקים והמעצבנים שהיו לחלק גדול מהסרט הקודם".

### פרסים ומועמדויות

## קישורים חיצוניים

#### ביקורות
* 
* 
* 
* 

## ביאורים

## הערות שוליים

קטגוריה:סרטי 2024
קטגוריה:סרטים אמריקאיים משנת 2024
קטגוריה:סרטי דרמה אמריקאיים
קטגוריה:סרטי המשך אמריקאיים
קטגוריה:סרטי מותחן פסיכולוגיים
קטגוריה:סרטים מוזיקליים אמריקאיים
קטגוריה:סרטי מתח אמריקאיים
קטגוריה:סרטי פשע אמריקאיים
קטגוריה:לקות נפשית באמנות
קטגוריה:באטמן: סרטים
קטגוריה:סרטי האחים וורנר
קטגוריה:סרטים המתרחשים בבתי חולים פסיכיאטריים
קטגוריה:סרטים שצולמו בניו ג'רזי
קטגוריה:סרטי דרמה רומנטית אמריקאיים